
Égtájak és országcsoportok Európában - Az Európai Unió felosztása gazdasági térségekre

Kulcsszavak: statisztika, klaszter, regionális gazdaságtan, európai unió
A dolgozatomban az Európai Unió tagországainak csoportosítási lehetőségeit vizsgálom kisebb régiókra, hasonló fejlettségű, hasonló gazdasági jellemezőkkel rendelkező országokból álló országcsoportokra. Az Európai Unió bővülésével párhuzamosan az elmúlt két évtizedben a gazdaságpolitikai elemzésekben, vitákban egyre gyakrabban már nem egyes országok lettek a vizsgálatok alanyai, hanem országcsoportok, kisebb régiók. Az Európai Unió döntéshozatalában a 28 tagország helyett az egyedi országokra tett megállapításokat felváltották a régiókat együttesen kezelő nyilatkozatok, a gazdaságpolitikusok ezen nyilatkozataikban Kelet és Nyugat-Európáról beszélnek, északi és déli országokról, régi és újonnan csatlakozott tagállamokról, euró zóna és nem euró zóna tagállamokról vagy akár protestáns és katolikus munkaerkölcsről. Azonban a többségében földrajzi szempontok szerinti felosztás során olyan csoportok alakulnak ki, amelyekben sem a méretüket tekintve, sem fejlettség szempontjából nem tekinthetők homogénnek.
Az elemzésemben a következő kérdésekre kerestem a választ:
• Gazdasági szempontok alapján milyen módszerekkel lehet csoportosítani az Európai Unió 28 tagországát?
• Ezen módszerekkel létrehozott csoportosítások mennyiben felelnek meg a szokásosan használt felosztásoknak?
• Időben változtak-e az egyes csoportok összetételei, megfigyelhető-e integráció vagy eltávolodás?
• A különböző szempontok, módszerek alapján Magyarország milyen térséghez kapcsolható?
A dolgozatomban a hierarchikus klaszterezés, a főkomponens elemzés, a többdimenziós skálázás, valamint a nemlineáris regresszió számítás módszereit használom fel. Az elemzésem során három szempont szerint vizsgálom az országok csoportosítási lehetőségeit. A klaszterezési módszereket alkalmazom keresztmetszeti adatokra, a gazdasági ciklusok együttmozgására és a kereskedelmi kapcsolatok szorosságára.
A kutatásom során arra a megállapításra jutottam, hogy a keresztmetszeti adatok, valamint a kereskedelmi kapcsolatok alapján képezhetők homogén országcsoportok az Európai Unión belül és ezen csoportok részben átfedést mutatnak a szokásosan használt felosztásokkal. Azonban az idősoros vizsgálatok alapján megállapítható, hogy a gazdasági ciklusok együttmozgása alapján már nem minden esetben viselkednek egyformán a képzett ország-csoportok.



